488 κρατούμενοι δραπέτευσαν από φυλακές στην Κανταχάρ
«πανωλεθρία» των υπηρεσιών ασφάλειας χαρακτήρισε το συμβάν η κυβέρνηση του Αφγανιστάν
Μαχητές Ταλεμπάν έσκαψαν τούνελ στην κεντρική φυλακή της πόλης Κανταχάρ στο νότιο Αφγανιστάν με αποτέλεσμα να δραπετεύσουν σχεδόν 500 κρατούμενοι, κυρίως αντάρτες. Το περιστατικό χαρακτηρίστηκε από την Αφγανική κυβέρνηση «πανωλεθρία» των υπηρεσιών ασφάλειας. Οι αξιωματούχοι ανέφεραν ότι 488 κρατούμενοι κατάφεραν να διαφύγουν από την φυλακή Σαρπόσα στην Κανταχάρ το βράδυ της Κυριακής μέσω ενός τούνελ που οδηγούσε σε γειτονικό σπίτι. Οι κρατούμενοι που απέδρασαν υπολογίζονται στο 1/3 του πληθυσμού της φυλακής. Οι Ταλεμπάν ανέφεραν ότι αυτοί που έσκαψαν το τούνελ, μήκους 300 μέτρων, δούλευαν εκεί για πέντε μήνες, παρακάμπτοντας σημεία ελέγχου των κυβερνητικών δυνάμεων πριν φτάσουν τελικά στη φυλακή την Κυριακή. Ορισμένοι κρατούμενοι που γνώριζαν το σχέδιο ξύπνησαν τους υπόλοιπους και τους οδήγησαν στην ελευθερία σε μια επιχείρηση που κράτησε αρκετές ώρες χωρίς να το αντιληφθεί κανείς. Οι Ταλεμπάν ανέφεραν επίσης ότι μεταξύ των κρατουμένων που δραπέτευσαν είναι και 100 διοικητές τους. Ορισμένοι αναλυτές δηλώνουν ότι η φαινομενικά εύκολη απόδραση υποδηλώνει ότι οι δραπέτες είχαν βοήθεια από τους φύλακες, τους αξιωματούχους ή και τους δύο. Ο εκπρόσωπος του Αφγανού Προέδρου, Γιουχίντ Ομάρ, χαρακτήρισε την απόδραση ως καταστροφικό περιστατικό και τόνισε ότι διεξάγεται έρευνα. Οι αφγανικές δυνάμεις ασφαλείας ξεκίνησαν επιχείρηση εντοπισμού των φυγάδων καταφέρνοντας να συλλάβουν 26 απ’ αυτούς και να σκοτώσουν δύο σε ανταλλαγή πυροβολισμών που σημειώθηκε αργά την Δευτέρα. Η συγκεκριμένη απόδραση είναι η δεύτερη που πραγματοποιείται από τις φυλακές Σαρπόσα, μέσα σε δύο χρόνια. Το 2008, σχεδόν 900 κρατούμενοι, μεταξύ των οποίων και μαχητές Ταλεμπάν, απέδρασαν όταν ένοπλοι ανατίναξαν την είσοδο της φυλακής με παγιδευμένο φορτηγό.